**วัสดุอุปกรณ์**1.แป้งสาคู  ได้จากต้นสาคูที่มีอยู่ทั่วไปในท้องถิ่น  สาคูที่ใช้เลี้ยงด้วงได้ดีจะต้องเป็นสาคูที่เริ่มออกดอก หรือที่ชาวบ้านเรียกว่าต้นที่แตกเขากวาง  เพราะเป็นช่วงที่สะสมแป้งในลำต้น พร้อมสำหรับการให้ผลผลิตและตายในที่สุด ต้นสาคูก่อนหรือหลังระยะที่แตกเขากวาง พ่อแม่พันธุ์จะไม่ลงตัวด้วง (พ่อแม่พันธุ์จะไม่วางไข่) ทำไมต้องนำต้นสาคูที่ได้มาแช่น้ำ ?  การนำแป้งสาคูที่ได้มาใหม่เลี้ยงด้วงสาคูนั้นไม่สามารถทำได้เนื่องจากมีความร้อนและมียาง  ถามว่าแล้วเกิดอะไรขึ้น ?  ตอบคือพ่อแม่พันธุ์ไม่ให้ตัวอ่อน  หากให้ตัวอ่อนก็จะตาย  เพราะด้วงสาคูไม่ชอบอาหารที่ร้อนและมียางผสม  ดังนั้นจึงต้องนำต้นสาคูแช่น้ำหรือวางทิ้งให้ตากแดดตากฝนก่อนประมาณ  7  วัน จึงนำมาบดเพื่อเลี้ยงด้วงต่อไป

ระหว่างแช่น้ำกับวางทิ้งไว้อะไรดีกว่ากัน ? การแช่น้ำจะดีกว่าเพราะสามารถเก็บท่อนสาคูที่ยังไม่ได้บดไว้ได้นานโดยไม่แห้งเสีย  สามารถเก็บไว้ได้ถึง 1 เดือน  หากวางไว้ในพื้นที่ร่ม  อยู่ได้ประมาณ  7 – 10  วันเท่านั้นหลังจากนั้นไม่สามารถบดได้เนื่องจากแป้งจะแห้ง
2.พ่อแม่พันธุ์ พ่อแม่พันธุ์ด้วงที่ทำการเลี้ยงอยู่ในปัจจุบันได้จากการเพาะเลี้ยงเอง  การเพาะเลี้ยงพ่อแม่พันธุ์ยากหรือไม่? ไม่ยาก โดยการคัดด้วงที่มีขนาดโตเต็มที่และสมบูรณ์ การเลี้ยงเพื่อทำพ่อแม่พันธุ์สามารถทำได้ดังนี้
 1.นำด้วงที่คัดแยกได้ตามต้องการ  เพื่อให้คุ้มทุนต้องเลี้ยงอย่างน้อย  100  ตัว
 2.นำสาคูบดแล้ววางสลับกับไยมะพร้าวเป็นชั้นๆหลายๆชั้น ในกะละมัง
 3.นำตัวมาปล่อยลงไปในกะละมังที่ใส่อาหารและใยมะพร้าว
 4.นำเอาเปลือกต้นสาคูมาปิดคลอบ ปิดฝาทับ ไม่ให้มีน้ำเกิน 5 % เพราะจะทำให้ด้วงไม่เข้าดักแด้  และจะตายในที่สุด
3.กะละมังพร้อมฝาปิด มี  2  ขนาด คือขนาดเล็ก กว้าง  40  เซนติเมตร ยาว  20 เซนติเมตร และขนาดใหญ่ กว้าง  80 เซนติเมตร สูง  20  เซนติเมตร หากเลี้ยงไม่มากแนะนำให้ใช้กะละมังเล็ก เพราะหากผิดพลาดจะไม่สูญเสียค่าใช้จ่ายมากนัก  แต่หากชำนาญแล้วและมีพื้นที่มาก  มีเวลาหรือเลี้ยงด้วงอย่างเดียวสามารถใช้กะละมังขนาดใหญ่ได้
4.หัวเชื้อจุลินทรีย์ ช่วยปรับสมดุลจากการเน่าของอาหารในกะละมังที่เกิดแก๊สไม่ให้ร้อนเกินไป
5.กากน้ำตาล  เป็นอาหารของจุลินทรีย์
6.อาหารหมูใหญ่  ทำไมต้องเป็นอาหารหมูใหญ่หรือหมูขุน ?  ผู้เลี้ยงบอกว่าอาหารที่เป็นส่วนผสม ได้ทดลองมาหมดแล้ว  ทั้งอาหารไก่  อาหารหมูเล็ก อาหารปลา และอาหารหมูใหญ่ ไม่มีอาหารชนิดใดเทียบเท่าอาหารหมูใหญ่ได้  ทั้งอัตราการเจริญเติบโต  การเกิดหนอนอย่างอื่นที่ไม่ใช่ด้วง  และที่สำคัญอัตราการตายของด้วงอยู่ในเกณฑ์ที่ต่ำ